สินเชื่อแบงก์ยังไม่กระเตื้องก.ย.หดตัวต่อเดือนที่6
สินเชื่อแบงก์ยังหดตัวต่อเนื่องเป็นเดือนที่ 6 กสิกรฯ คาดจะเร่งตัวขึ้นช่วงปลายปี
27 ต.ค. 2557

สินเชื่อแบงก์ยังหดตัวต่อเนื่องเป็นเดือนที่ 6 กสิกรฯ คาดจะเร่งตัวขึ้นช่วงปลายปี
ศูนย์วิจัยกสิกรไทย ประเมินว่า สิ้นเดือน ก.ย. 2557 ธนาคารพาณิชย์ไทย 14 แห่ง มียอดเงินให้สินเชื่อ 9.632 ล้านล้านบาท ลดลง 2,430 ล้านบาท หรือลดลง 4.6% จากช่วงเดียวกันของปีก่อน ถือเป็นการเติบโตที่ชะลอลงเป็นเดือนที่ 6 ติดต่อกัน นับตั้งแต่เดือน เม.ย. 2557 เป็นต้นมา 
ทั้งนี้ ยอดเงินให้สินเชื่อในเดือน ก.ย. ได้รับแรงกดดันจากการชำระคืนหนี้ของ ผู้ประกอบการรายใหญ่เป็นหลัก ผนวกกับการชำระคืนสินเชื่อเช่าซื้อรถยนต์ของลูกค้ารายย่อย ขณะที่ความต้องการสินเชื่อของผู้ประกอบการเอสเอ็มอี โดยเฉพาะสินเชื่อเพื่อเงินทุนหมุนเวียนคาดว่ายังคงปรับเพิ่มขึ้น ส่วนสินเชื่อรายย่อยยังเติบโตได้จากผลิตภัณฑ์สินเชื่อที่อยู่อาศัย
สำหรับยอดเงินฝากมีจำนวน 10.38 ล้านล้านบาท เพิ่มขึ้น 7.78 หมื่นล้านบาท จากเดือนก่อนหน้า ขณะที่ตราสารหนี้ ที่ออกและเงินกู้ยืม อยู่ที่ 8.02 แสนล้านบาท ลดลง 214 ล้านบาทจากเดือนก่อนหน้า รวมแล้วมีจำนวนทั้งสิ้น 11.18 ล้านล้านบาท เพิ่มขึ้น 7.76 หมื่นล้านบาท หรือ 4.86% จากช่วงเดียวกันปีก่อน ชะลอ ลงเล็กน้อยจาก 4.9% เมื่อสิ้นเดือน ก่อนหน้า
ทั้งนี้ สภาพคล่องเดือน ก.ย. มีทิศทางผ่อนคลายมากขึ้น เห็นได้จากอัตราส่วนสินเชื่อรวมต่อเงินฝากรวมกับตราสารหนี้ ที่ออกและเงินกู้ยืม ลดลงมาที่ 89.57% เทียบกับ 90.22% ในเดือนก่อนหน้า
อย่างไรก็ตาม ช่วง 3 เดือนที่เหลือของปีนี้ (ต.ค.-ธ.ค. 2557) การบริหารจัดการสภาพคล่องของธนาคารพาณิชย์จะเผชิญกับความท้าทายมากขึ้น จากความต้องการใช้สภาพคล่องของภาคส่วนต่างๆ ทั้งภาคเอกชนที่ต้องการลงทุนใหม่และรีไฟแนนซ์ผ่านการออกหุ้นกู้ที่ยังคงมีอยู่อย่างต่อเนื่อง และภาครัฐ รวมทั้งการเบิกใช้สินเชื่อจากธนาคารพาณิชย์อาจเร่งขึ้นในลักษณะเดือนต่อเดือน ตามการลงทุนของภาคเอกชนที่มีโมเมนตัมดีขึ้น